Solen stråler fra en nærmest skyfri himmel, isene er kolde og badevandet er varmt. Alt i alt en dejlig sommerdag i det nordjyske.

De store palmeblade på Palmestranden i Frederikshavn svajer kun ganske let, for der er ikke meget vind. Til gengæld er der rigtig meget sol. Det gode sommervejr fik en hel del mennesker til at slå sig ned på stranden ved den nordjyske østkyst, der i dag til forveksling kunne minde om Costa Del Sol. - Når det er, som det er nu, så er det jo ligesom at være i Spanien. Det er bare helt perfekt, siger Maria Hennig fra Frederikshavn. Gang i ishuset Foran Palmestrandens Ishus snor der sig en kø af is-sultne gæster. Bag disken iler otte medarbejdere rundt, og de står kun stille, når de rækker isen ud gennem vinduet. - Vejret, det er bestemt ikke noget, vi klager over i dag, siger Elvin Frandsen, der har haft ishuset i 23 år. Hvis is-salget hænger sammen med sommervejret, så er der meget, der tyder på, at han går nogle is-rige dage i vente. En badedag Det var ikke kun luften, der var varm i dag, hvor også badevandstemperaturen fulgte trop. Faktisk kunne man i dag tale om en badedag. Det er, når vandtemperaturen overstiger 19 grader, og det gjorde den overalt langs de nordjyske kyster. På Læsø sneg temperaturen sig op på 23 grader. - For en gangs skyld er det så varmt, at man kan komme i. Når det er over 20 grader, så vil jeg gerne bade, siger Zenia Damsgaard fra Nordborg, som er på ferie i Frederikshavn med sin kæreste og hans tre børn. Brug den sunde fornuft Hos Nordjyllands Beredskab har de erfaret, at flere mennesker bruger naturen, når det er varmt og tørt. Derfor opfordrer chefvagt Jan Nezda til, at man bruger sin sunde fornuft, hvis man for eksempel vil grille i naturen. - Man skal grille væk fra naturens beplantning, og hvis man for eksempel skal bruge sin ukrudtsbrænder, så skal man også passe på, fordi tørre grene og blade nemt antænder, når det er meget varmt, siger han. Selvom det er varmt og tørt, er der endnu ingen fare på færde, men med en vejrprognose der ikke tyder på regn lige foreløbigt, så kan der hurtigt komme det. - Man skal lade være med at forlade noget, man har haft ild i, medmindre man er helt sikker på, at det er slukket, siger Jan Nezda fra Nordjyllands beredskab. Hvis du har lyst til at vide mere om, hvordan vejrsituationen er lige nu set ud fra et brandsikkerhedsmæssigt synspunkt, så kan du læse mere på brandfare.dk . Her kan du også finde gode råd til, hvordan du skal forholde dig, når du bruger åben ild i naturen. Se historien fortalt som tv-indslag øverst i denne artikel.